FÆLLES RAPPORT TIL EUROPA-PARLAMENTET OG RÅDET

Det Særlige Administrative Område Macao: Årsrapport for 2015

Resumé

Siden Macao blev overdraget til Folkerepublikken Kina i 1999, har Den Europæiske Union og dens medlemsstater nøje fulgt den politiske og økonomiske udvikling i Det Særlige Administrative Område Macao (SAR), der bygger på princippet om "et land, to systemer". EU støtter "ét Kina"-politikken og princippet om "ét land, to systemer" og dets gennemførelse.

Denne årsrapport om udviklingen i Macao forelægges i overensstemmelse med tilsagnet over for Europa-Parlamentet.

Princippet med "ét land, to systemer" fungerede fortsat godt i 2015 til fordel for Macao, Kina som helhed og det internationale samfund. 2015 var den første fulde embedsperiode for den nye regering i Macao under ledelse af regeringsleder Chui Sai On. Processen med den nye regerings tiltrædelse forløb problemfrit og var i overensstemmelse med forfatningen. Regeringslederen bekendtgjorde, at regeringen ville lægge særlig vægt på at kommunikere med befolkningen i Macao.

Regeringslederen blev valgt i 2014 uden modstand. Det var tredje gang i træk, at der kun var opstillet én kandidat til valget af regeringslederen. Macaos forfatning og andre retsakter åbner ikke mulighed for gennemførelse af almindelige direkte valg, men EU opfordrer myndighederne i Macao til at overveje, hvordan de kan fremme en større inddragelse af offentligheden i valget af regeringslederen og derigennem øge denne posts legitimitet samt bidrage til god regeringsførelse.

Macaoborgernes grundlæggende rettigheder og friheder blev fortsat respekteret. Der blev taget positive skridt til at forbedre lavtlønnede arbejdstageres løn og til at bekæmpe vold i hjemmet samt menneskehandel. I Macaos medier var der fortsat mulighed for at udtrykke en lang række forskellige synspunkter trods en del bekymring om tiltagende selvcensur.

Macaos markedsbaserede økonomi fungerede fortsat effektivt, men den økonomiske vækst led under stærkt faldende spilleindtægter, som området i for høj grad er afhængig af. Det er en hovedprioritet at forbedre tilværelsen for de almindelige borgere, som står over for stigende leve- og boligomkostninger. Macaos økonomiske samarbejde med og integration i forhold til det kinesiske hovedland, navnlig Guangdongprovinsen, har udviklet sig hurtigt og bidrager til at afhjælpe Macaos mangel på jord og menneskelige ressourcer. Der er behov for modernisering og effektivisering af Macaos offentlige administration. I den forbindelse er der bekendtgjort administrative reformer.

Forbindelserne mellem EU og Macao var fortsat gode med et stadigt større samarbejde og solide handelsforbindelser. Trods den store nedgang i Macaos økonomi voksede handelen mellem EU og Macao betydeligt i 2015 takket være en stigende eksport af maskiner og transportudstyr. Prioriteterne for 2016 er samarbejde om økonomisk diversificering, bekæmpelse af menneskehandel, retlige anliggender, reguleringsmæssige forhold og forskning og innovation.

Den politiske udvikling

2015 var det første hele år for den nye regering i Macao, som tiltrådte den 20. december 2014 i en ceremoni med deltagelse af den kinesiske præsident Xi Jinping, som faldt sammen med 15-årsdagen for Det Særlige Administrative Område Macao. Den nye regering ledes igen af regeringsleder Chui Sai On, men alle andre medlemmer af regeringen er nye. For tredje gang i træk blev regeringslederen valgt uden modstand som den eneste kandidat, der stillede op til posten som regeringsleder. Macaos forfatning og andre retsakter åbner ikke mulighed for gennemførelse af almindelige direkte valg, men EU opfordrer myndighederne i Macao til at overveje, hvordan de kan fremme en større inddragelse af offentligheden i valget af regeringslederen og derigennem øge denne posts legitimitet og den offentlige støtte hertil samt styrke god regeringsførelse.

Præsident Xi Jinping fastlagde i sin tale i anledning af Macao-regeringens tiltrædelse fire prioriteter for den nye regering: forbedring af Macaos lovbaserede regeringsførelse, diversificering af økonomien med henblik på at gøre den bæredygtig, løsning af problemer vedrørende befolkningens levestandard og nedbringelse af de sociale skævheder samt informering af de unge, således at de forstår princippet med "ét land, to systemer".

Regeringen indarbejdede disse fire prioriteter i sit arbejdsprogram i 2015. Regeringslederen holdt sin politiktale i november. På baggrund af et stærkt fald i BNP som følge af den voldsomme nedgang i Macaos spillesektor lagde han i politiktalen stor vægt på forhold vedrørende livsgrundlag, og han bekendtgjorde en stigning i forskellige subsidier, forhøjelse af minimumssubsistensindekset, revision af arbejdsmarkedslovgivningen og opførelse af flere almene boliger. Infrastrukturudviklingen fokuserede på transport. Politiktalen nævnte en administrativ reform, men fastsatte kun nogle få konkrete foranstaltninger vedrørende den institutionelle udvikling og retsvæsenet samt foranstaltninger til bekæmpelse af korruption.

Der blev taget skridt til at forbedre socialsikringen. Den lovgivende forsamling vedtog i juli en lov, der fastsatte en mindsteløn for lokale rengøringsassistenter og sikkerhedsvagter, der ansættes af ejendomsadministrerende tjenesteydere, eller som arbejder i beboelsesejendomme. Loven, som trådte i kraft den 1. januar 2016, fastsætter mindstelønnen til 30 MOP i timen, 240 MOP om dagen eller 6 240 MOP om måneden, og disse satser skal revideres årligt. Regeringen forpligtede sig til gradvist at indføre en mindsteløn i alle erhvervssektorer i løbet af tre år. I 2015 blev over 500 personer ansat til at arbejde på offentlige hospitaler og yde andre sundhedsydelser, hvilket gjorde det muligt at udvide nogle tjenester og arbejdstider for offentlige hospitaler.

Lige muligheder, rettigheder og friheder. Inden for rammerne af princippet med "ét land, to systemer", der er nedfældet i Macaos forfatning, blev Macaoborgernes grundlæggende rettigheder og friheder fortsat respekteret, og retsstatsprincippet blev opretholdt. Macao har et højt niveau for borgerrettigheder og respekt for menneskerettigheder og grundlæggende friheder. Regeringen var dog stadig imod et forslag fra FN's Komité mod Tortur (UN CAT) om at oprette et uafhængigt menneskerettighedsorgan med den begrundelse, at denne anbefaling ikke fandt anvendelse på Macao som et Særligt Administrativt Område under Folkerepublikken Kina.